Hooggeregshof besluit nou oor Senekal-man se borgtogAndré Pienaar (51) tydens die betoging buite die hof op Senekal. André Pienaar, ŉ sakeman van Senekal, het hom nou tot die hooggeregshof in Bloemfontein gewend in ŉ poging om op borgtog vrygelaat te word. Pienaar staan tereg op aanklagte van openbare geweld, aanhitsing tot geweld en poging tot moord. Hy is in hegtenis geneem nadat chaos by die Senekal-landdroshof uitgebreek het waar twee mans in verband met die moord op Brendin Horner verskyn het. Horner, ŉ 21-jarige plaasbestuurder, se liggaam is op ŉ plaas in die omgewing van Paul Roux gevind nadat hy wreed daar vermoor is. Twee vermeende veediewe, Sekwete Mahlamba en Sekola Matlaletsa, is ná sy dood in hegtenis geneem. Talle mense het tydens dié twee se hofverskyning na die hof opgeruk en ŉ polisievoertuig is omgestoot en het aan die brand geraak, terwyl skade ook aan die hofgebou aangerig is. Ilanie Oberholzer, Pienaar se regsverteenwoordiger, het bevestig dat sy aansoek om appèl teen die landdroshof se besluit om sy borgtogaansoek van die hand te wys, Donderdag in die hooggeregshof aangehoor word. Pienaar moet weer op 20 November in die hof verskyn.